Góðan dag Nú er ekki annað í fréttum en mislingar að greinast i fullorðnum og börnum á íslandi – mjög slæm þróun ! Nú er ég með einn 7 vikna og 2 önnur börn sem eru að sjalfsögðu bólusett við þessu og við bæði bólusett á sínum tíma . Lillinn er bara á brjósti – er hann eitthvað verndaður af þessum óþverra í gegnum brjóstagjöfina frá mér ? Og annað þarf maður ekki að smitast af mislingum til að geta smitað aðra – s.s þeir sem að eru bólusettir er í lagi að umgangast það fólk – vil nú ekki vera að einangra alla fjölskyldumeðlimi i 2 - 3 vikur ! Sæl og takk fyrir fyrirspurnina Brjóstagjöfin gefur að öllum líkindum litla eða amk mjög takmarkaða vörn . Ef þið eruð öll bólusett ættuð þið hin að vera vel sett og ástæðulaust að kyrrsetja alla fjölskylduna . Mislingaveiran er hins vegar mjög smitandi og berst milli manna með úða frá öndunarfærum ( t.d. hósta og hnerra ) . Veiran getur lifað og valdið smiti í allt að tvær klukkustundir eftir að hún berst út í andrúmsloftið . Ég mæli því með því að hafa lillann í sem minnstum samskiptum við aðra og sem mest heima við næstu vikurnar . Handþvottur og almennt hreinlæti skiptir hér miklu máli og allir sem koma nálægt drengnum ættu að byrja á því að þvo sér vel um hendur áður en þeir snerta hann og þeir sem eru með kvef eða hita eiga ekki að koma í heimsókn . Hægt er að hafa samband við ritstjóra vefsins í gegnum netfangið doktor@doktor.is eða í gegnum síma 510-6500